RESOLUCIÓN do 15 de outubro de 2010, da Dirección Xeral de Ordenación e Xestión dos Recursos Mariños, pola que se establece unha veda para a anguía (Anguilla anguilla) nas augas marítimas de competencia da Comunidade Autónoma de Galicia.
CONSELLERÍA DO MAR — III. OUTRAS DISPOSICIÓNS — 25/10/2010

Antecedentes.
1. O 10 de setembro de 2008, foi presentado ante a Secretaría Xeral do Mar do Ministerio de Medio Ambiente e Medio Rural e Mariño, o Plan de xestión para a anguía europea (Anguilla anguilla) en Galicia, para a súa inclusión no Plan de xestión nacional.
2. O 23 de decembro de 2008, España presentou ante a Comisión Europea o Plan nacional de xestión da anguía e doce plans específicos da xestión da anguía de 11 comunidades autónomas máis un para a bacía do Ebro, segundo o establecido no Regulamento (CE) 1100/2007 do Consello, do 18 de setembro de 2007, polo que se establecen medidas para a recuperación da poboación de anguía europea. O 8 de maio de 2009 España presentou a Comisión Europea información adicional sobre estes plans.
3. O 8 de xuño de 2010 recibiuse comunicación da Secretaría Xeral do Mar sobre a admisibilidade dos doce plans de xestión presentados polo Estado membro español.
4. A Comisión Europea recibiu os resultados da avaliación técnica e científica destes plans efectuada polo Consello Internacional para a Explotación do Mar (CIEM).
5. O 9 de xullo de 2010 España presentou á Comisión Europea un Plan nacional revisado da xestión da anguía, así como unha serie de plans revisados de xestión da anguía nas comunidades autónomas e na bacía do Ebro.
6. O 1 de outubro de 2010, unha vez cumpridos os requisitos fixados do Regulamento (CE) 1100/2007, foi aprobado por decisión da Comisión Europea o Plan nacional español de xestión da anguía e os doce plans específicos de xestión da anguía, entre eles o de Galicia.
Consideracións legais e técnicas.
1. O Regulamento (CE) 1100/2007 do Consello, do 18 de setembro de 2007, polo que se establecen medidas para a recuperación da poboación da anguía europea, establece no seu artigo 2.3º que os estados membros elaborarán un plan de xestión da anguía para cada unha das bacías fluviais delimitadas segundo o disposto no número 1, e que serán presentados ante a Comisión antes do 31 de xaneiro de 2008. O artigo 5 establece que os ditos plans de xestión deben ser aprobados pola Comisión, unha vez que sexan avaliados técnica e cientificamente polo Comité científico, técnico e económico da pesca, o de outro organismo científico pertinente.
2. Este regulamento comunitario sinala no artigo 2.4º, a obrigatoriedade de establecer plans de xestión para a recuperación da especie, cuxo obxectivo será reducir a mortalidade antropoxénica co fin de permitir, cunha elevada probabilidade, a fuga ao mar de, polo menos, o 40% da biomasa de anguías europeas correspondente á mellor estimación do posible índice de fuga que se rexistraría en caso que ningunha influencia antropoxénica incidise na poboación.
3. O artigo 2.8º do Regulamento (CE) 1100/2007 establece que os plans de xestión da anguía poderán incluír, entre outras, determinadas medidas como: redución da actividade pesqueira comercial, restrición da pesca deportiva, medidas de repoboación, medidas ambientais, loita contra os depredadores, medidas relativas á acuicultura.
4. A Lei 11/2008, do 3 de decembro, de pesca de Galicia, modificada pola Lei 6/2009, do 11 de decembro, establece no artigo 6 que a política da Administración da Comunidade Autónoma de Galicia terá como obxectivos en relación coa conservación e a xestión dos recursos pesqueiros e marisqueiros, entre outros os de: 1. O establecemento e a regulación de medidas dirixidas á conservación, a xestión e a explotación responsable, racional e sustentable dos recursos mariños vivos (...).
5. O artigo 7.2º da Lei de pesca de Galicia establece que co fin de asegurar os obxectivos de política pesqueira de Galicia (...) correspóndelle a consellaría competente en materia de pesca, logo de audiencia co sector afectado, a adopción, entre outras, das seguintes medidas: (...) h) Establecemento de vedas temporais ou zonais para determinadas especies así como dos fondos autorizados.
Por todo o anterior, e logo de audiencia co sector,
RESOLVO:
Establecer o período de veda da anguía (Anguilla anguilla) para o ano 2010, no período comprendido entre o 1 de novembro e o 31 de decembro, ambos inclusive, nas augas marítimas competencia da Comunidade Autónoma de Galicia.
Polo tanto, neste período queda expresamente prohibida a captura de anguía (Anguilla anguilla) por medio de calquera arte en augas marítimas de competencia da Comunidade Autónoma de Galicia. As embarcacións dedicadas á captura de anguía con nasa voitirón e nasa de anguía deberán retirar estas do seu calamento e levalas a porto.
Esta resolución implica a suspensión, durante o período de veda, dos plans establecidos na:
-Resolución do 29 de xuño de 2009, do director xeral de Ordenación e Xestión dos Recursos Mariños, pola que se prorroga o plan de pesca de anguía coa nasa denominada voitirón para as confrarías de Carril e Rianxo.
-Resolución do 29 de xuño de 2009, do director xeral de Ordenación e Xestión dos Recursos Mariños, pola que se prorroga o plan de pesca de anguía coa nasa denominada roitirón as confrarías de Barallobre e Ferrol.
-Resolución do 29 de xuño de 2009, do director xeral de Ordenación e Xestión dos Recursos Mariños, pola que se prorroga o plan de pesca de anguía coa nasa denominada voitirón para a confraría de Arcade.
Contra esta resolución, que non esgota a vía administrativa, poderá interpoñerse recurso de alzada no prazo dun mes, contado desde o día seguinte ao da súa publicación, ante a conselleira do Mar, de conformidade co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Santiago de Compostela, 15 de outubro de 2010.
Pablo R. Fernández Asensio
Director xeral de Ordenación e Xestión
dos Recursos Mariños